I løbet af denne weekend har 18 par valgt at indlogere sig på Hotel Scheelsminde i Aalborg, hvor de kombinerer et ophold med en madoplevelse - isoleret på deres værelser.

Selvom der i disse coronatider generelt er stille på Hotel Scheelsminde i Aalborg, så er der stadig aktivitet i hotellets køkken - særligt i weekenderne. Hotellet oplever nemlig, at flere og flere par vælger at tage på et weekendophold kombineret med en madoplevelse isoleret på hotelværelset. - Det er jo en kedelig tid, vi er i, så folk leder efter at få en oplevelse. Måske at komme lidt væk hjemmefra, hvor det hele handler om børnepasning og hjemmearbejde, så er det dejligt at kunne trække stikket og komme herud og blive forkælet lidt, siger Danni Bühlmann, der er direktør hos Hotel Scheelsminde i Aalborg. 18 par har booket i weekenden På grund af corona foregår hoteloplevelsen også på en anderledes måde, end den plejer - eksempelvis ved indtjekning. - Nu har vi fået lavet et fint nøglesystem, hvor gæsterne modtager en sms, når værelset er rent og klart til, at de kan komme. Heri er der en værelseskode, så de selv kan tjekke ind på værelserne, forklarer Sara Bech, der er receptionist. Madoplevelsen på hotellet foregår også på en anderledes måde, da restauranten er lukket. I stedet dækker tjenerne nu op på gæsternes værelser, hvor de kan sidde isoleret for dem selv. - Det er en helt anden oplevelse, der er lidt mere intim. Det, tror jeg, at mange godt kan lide, fordi de ikke skal tage hensyn til mere end dem selv, lyder det fra tjener Philip Sørensen. I løbet af denne weekend har 18 par valgt at indlogere sig på hotellet.